‘Oneerlike’ Noordwes-burgemeester bedankKgotso Khumalo het uit sy pos as burgemeester bedank. (Foto: JB Marks-munisipaliteit/Facebook) Die lang verwagte bedanking van die ANC se Kgotso Moses Khumalo (52), burgemeester van die JB Marks-munisipaliteit in Noordwes, is uit verskeie oorde verwelkom. Dié munisipaliteite bedien die dorpe Potchefstroom en Ventersdorp. Maroela Media het berig dat Khumalo en Cyril Hendry (54), die direkteur van die munisipaliteit, verlede jaar in hegtenis geneem is en dat hulle teregstaan op aanklagte van diefstal en bedrog. Die Valke het uit ondersoeke na ’n trustrekening bevind dat sowat R5 miljoen wat vir die munisipaliteit bedoel was in dié rekening gedeponeer is, maar nooit aan die ouditeur-generaal verklaar is nie. Die bedanking volg glo op ’n dringende skrywe van die VF Plus aan die speaker van die raad, Kgosie Mogoeemang, waarin dié party geëis het dat die munisipaliteit formeel moet reageer op die status van Khumalo se burgemeesterskap. “Die skrywe is gerig nadat daar verwarring ontstaan het weens verskeie berigte in die media wat sy bedanking aangekondig het. Die munisipaliteit het dit egter nie bevestig nie,” sê Marlene Steyn du Toit, VF Plus-raadslid. “Die VF Plus sal voortgaan om korrupsie te beveg en skoon administrasie in munisipaliteite te bevorder.” DA-raadslid Chris Hattingh het gesê dat die party Khumalo se bedanking, wat maande lank gesloer het, verwelkom en dit aan openbare en politieke druk toeskryf. “Dis egter kommerwekkend dat hy nie as raadslid bedank het nie en steeds op die betaalrol van die belastingbetaler is.” Volgens Hattingh het ander ANC-raadslede in dié munisipaliteit ook hulle steun agter Khumalo geplaas toe die DA ’n mosie van wantroue teen hom ingedien het. “Hy beskik steeds oor mag en invloed binne dié munisipaliteit en sal dit beslis in die toekoms uitbuit en tot sy voordeel gebruik.”